
                   1. Alegerile legislative din Italia

                   Peste 47 de milioane de persoane au fost chemate la urne în zilele de 9 şi 10 aprilie a.c., pentru alegerea membrilor Parlamentului italian.

                   Silvio Berlusconi şi Romano Prodi şi-au încheiat campania electorală prin lansarea ultimelor lor mesaje către electorat, în care au insistat în mod special asupra mizei scrutinului. "Dorim, să alegem Italia celor drepţi, a toleranţei, a respectului faţă de toţi, a bunăstării şi, mai ales, a unei Italii care ştie să iubească", a declarat actualul şef al guvernului italian Silvio Berlusconi. El a promis că, în caz de victorie, ar putea să elimine taxa pe colectarea de deşeuri, promisiune interpretată de adversarii săi politici ca un efort disperat de a atrage sufragii, după promisiunea făcută în cursul ultimei săptămâni de campanie de a elimina parţial o serie de taxe locale, între care impozitul pe reşedinţa principală. 

                   Liderul coaliţiei de stânga, Romano Prodi, ex-preşedinte al Comisiei Europene şi principalul adversar al lui S. Berlusconi a afirmat: "Vreau să vorbesc tuturor italienilor şi tuturor italiencelor, unei ţări care a fost divizată şi care are o nevoie disperată să fie unită". El a promis “un pic de fericire pentru toţi italienii, după cinci ani de tristeţe".  

                   La încheierea campaniei electorale, una din cele mai dure din istoria legislativelor italiene, potrivit analiştilor, după ce timp de mai multe săptămâni sondajele privind intenţiile de vot ale alegătorilor italieni au fost defavorabile coaliţiei pe care o conduce, Silvio Berlusconi a imprimat o notă din ce în ce mai personală şi mai agresivă campaniei sale, care s-a transformat într-un referendum pro sau contra persoanei sale. 

                   Ultimele sondaje preelectorale privind intenţiile de vot ale alegătorilor, au estimat un avans între 3,5% şi 5% al opoziţiei de centru-stânga în faţa actualei puteri de centru-dreapta, dar proporţia celor indecişi era de 25%. 

                   Alegătorii au votat pentru prima oară potrivit noii legi electorale, care implementează în Italia un sistem proporţional. De asemenea, pentru prima oară, în patru regiuni ale Italiei - Sardinia, Puglia, Latium şi Liguria - a fost testat în mod experimental votul electronic. 

                   Potrivit rezultatelor finale ale alegerilor, coaliţia de centru-stânga, condusă de Romano Prodi, a obţinut victoria în Camera Deputaţilor, camera inferioară a Parlamentului italian. Astfel, Uniunea a obţinut 49,8% din voturi, faţă de 49,7% cât a obţinut Casa Libertăţilor, coaliţia condusă de Silvio Berlusconi. Potrivit noii legi electorale, coaliţia învingătoare va deţine 55% din locuri, ceea ce-i asigură o majoritate absolută de 340 din cele 630 de locuri din această Cameră. Casa Libertăţilor a obţinut 277 de mandate.

                   La Senat, Uniunea condusă de Romano Prodi a obţinut 158 de mandate, în timp ce coaliţia condusă de Silvio Berlusconi a obţinut 156 de mandate. 

                   Romano Prodi şi-a exprimat satisfacţia privind succesul obţinut, pe care l-a numit "o victorie frumoasă, sfâşietoare şi incontestabilă" şi a respins ideea de a forma o mare coaliţie cu adversarii săi. "Noi ne-am prezentat la alegeri cu o coaliţie precisă şi legea electorală ne-a atribuit un număr de parlamentari în Camera Deputaţilor şi în Senat care ne permite să guvernăm", a declarat Romano Prodi. De asemenea, el a declarat că va decide retragerea trupelor italiene din Irak, după ce noul guvern îşi va începe activitatea.
                   Liderul coaliţiei de centru-dreapta, Silvio Berlusconi, nu a recunoscut înftrângerea coaliţiei pe care o conduce şi a cerut renumărarea voturilor. "O diferenţă mai mică de 25.000 de voturi necesită o verificare atentă a numărării voturilor", a declarat Paolo Bonaiuti, purtătorul de cuvânt al lui S. Berlusconi.

                   Mass-media italiene au evidenţiat faptul că Italia este divizată. Cotidianul “La Repubblica” apreciază că alegerile reprezintă o ocazie ratată şi mai lasă şi "o Italie împărţită în două şi divizată". "Un scrutin mai mult decât lent, două coaliţii la egalitate, sondaje şi previziuni bulversate", subliniază cotidianul citat. Cotidianul “Il Sole-24 Ore” apreciază faptul că Italia poate deveni de neguvernat, subliniind că "bursa italiană optează pentru prudenţă". 

                   Rata participării la vot a fost foarte ridicată: 83,6%, faţă de 81,4%, procent înregistrat la alegerile legislative din anul 2001. 

                   2. Alegerile legislative din Ungaria

                   Aproximativ 8 milioane de alegători au fost chemaţi la urne la 9 aprilie a.c., pentru a stabili componenţa viitorului legislativ unicameral al Ungariei, Adunarea Naţională, care are 386 de membri aleşi pentru un mandat de patru ani. Pentru a fi reprezentate în Parlament, formaţiunile politice trebuie să obţină minimum 5% din opţiunile electoratului, iar partidul sau coaliţia de partide care câştigă alegerile formează Guvernul şi desemnează viitorul premier al statului. La rândul lui, şeful statului este ales de către Parlament pentru un mandat de cinci ani. 

                   Principalele forţe politice aflate în cursa electorală au fost Partidul Socialist Ungar (MSZP), Alianţa Tinerilor Democraţi (FIDESZ), Forumul Democratic Maghiar (MDF) şi Federaţia Democraţilor Liberi (SZDSZ). 

                   Campania electorală s-a construit în jurul câtorva teme sensibile pentru economia Ungariei, precum şomajul, reforma din sănătate şi adoptarea monedei euro. Partidul Socialist, condus de premierul Ferenc Gyurcsany, a prezentat o platformă electorală bazată pe dezvoltarea pieţei ofertei de muncă, atragerea investitorilor străini, dezvoltarea infrastructurii şi a serviciilor. 

                   Principala formaţiune politică aflată în opoziţie, condusă de fostul premier Viktor Orban, FIDESZ, a pus accentul pe îmbunătăţirea serviciilor de sănătate publică şi pe dezvoltarea infrastructurii, reducerea contribuţiilor sociale la bugetul de stat de la 29% la 19%, restructurarea guvernului la numai 6 ministere, faţă de 16 câte sunt în prezent, aşezând întreaga campanie electorală în jurul cetăţeanului. 

                  Potrivit rezultatelor oficiale date publicităţii, coaliţia socialist-liberală condusă de premierul Ferenc Gyurcsany a obţinut 113 fotolii de deputat (43,21% din voturile valabil exprimate) dintr-un total de 212 atribuite în primul tur al alegerilor legislative. Opoziţia condusă de fostul premier Viktor Orban a obţinut 42,93% din sufragii şi 97 de locuri în Parlament. 

                   O altă formaţiune, Forumul Democratic (MDF), a depăşit cu puţin limita celor 5%, obţinând 2 locuri în Paralmentul care numără, în total, 386 de locuri. 

                   Celelalte 110 locuri vor fi atribuite în al doilea tur de scrutin cu o majoritate simplă în circumscripţii, iar restul de 64 de mandate se vor împărţi între partide conform unui sistem complex de compensare. Principalele forţe politice din Ungaria angajate în competiţia electorală au început negocieri de asociere pentru câştigarea celor 110 mandate în al doilea tur al alegerilor parlamentare, care vor avea loc la 23 aprilie a.c. 

                   Potrivit majorităţii analiştilor, victoria finală va reveni coaliţiei aflate la guvernare. Reprezentantul socialiştilor, Ferenc Gyurcsany, s-a declarat foarte optimist în obţinerea victoriei în turul al doilea al alegerilor, începând consultările cu partenerii liberali chiar după încheierea primului tur prin convocarea unei mari adunări a partenerilor de coaliţie.

                   3. Alegerile legislative din Israel

                   După numărarea voturilor exprimate la recentele alegeri legislative anticipate din Israel, desfăşurate la 28 martie a.c., analiştii politici apreciază că viitorul guvern israelian va fi condus de Premierul interimar Ehud Olmert şi se va baza pe cei doi piloni centrali, Kadima (centru) şi Partidul Muncii (centru-stânga), care au obţinut 29, respectiv 20 de mandate în viitorul Parlament israelian. Pentru ca Israelul să dispună de un guvern viabil, acesta trebuie să fie susţinut de cel puţin 61 de parlamentari. Din acest motiv, au loc discuţii pentru alăturarea la guvernare a altor partide, dintre următoarele cel mai bine plasate. 

                   Partidul Likud (drepta naţionalistă) a obţinut 11 mandate, însă poziţia intransigentă exprimată de liderul acestuia, Benjamin Netanyahu, exclude această formaţiune de la negocieri. Acelaşi lucru este valabil pentru formaţiunea rusofonă condusă de Avigdor Liberman, “Israel Beitenu” (extremă dreapta). Pe locul trei s-a clasat partidul religios al sefarzilor, “Shass”, cu 13 deputaţi, urmat de “Israel Beitenu” cu 12 deputaţi. Au mai trecut de pragul electoral Uniunea Naţională-Partidul Naţional Religios (colonişti şi extrema dreaptă - 9 deputaţi), Iudaismul unificat al Torei (religios aşkenaz - 6), Meretz (stânga laică - 4), Raam-Tal (4), Balad (3) şi Hadash (3).

                   În perspectiva formării noului guvern, liderul Partidului Muncii, Amir Peretz, fost şef al principalei centrale sindicale “Histadrud”, a reafirmat faptul că laburiştii vor merge pe calea păcii şi a dreptăţii sociale. 

                   În campania electorală, Premierul interimar Ehud Olmert le-a promis israelienilor că în 10 ani vor fi trasate graniţele definitive ale Israelului şi noul guvern pe care îl va conduce va continua planul de dezangajare, în Cisiordania. 

Potrivit analiştilor politici, Ehud Olmert se deosebeşte fundamental de fostul Prim-ministru Ariel Sharon, fondatorul “Kadima”. Ariel Sharon a deschis cea de-a treia cale între pacifismul de stânga şi intransigenţa dreptei, demonstrând cu orice risc că este posibilă evacuarea coloniştilor fără convulsii şi fără pierderea credibilităţii. Ariel Sharon şi-a îndeplinit pas cu pas obiectivele, inclusiv cel privind retragerea Israelului din Fâşia Gaza, în timp ce Ehud Olmert doreşte realizarea rapidă a planurilor sale. În această situaţie, analiştii consideră că lui Ehud Olmert îi va reveni o sarcină dificilă. Proiectul Fâşia Gaza a divizat şi slăbit doar dreapta israeliană, în timp ce o nemulţumire generală a electoratului ar putea genera într-un viitor nu prea îndepărtat noi alegeri anticipate. Aceasta, cu atât mai mult cu cât recentul scrutin a demonstrat că electoratul nu mai urmează orbeşte un lider legendar ci se revoltă împotriva acelora care doresc să-l manipuleze pentru a-i dicta un anumit mod de comportament. 

                  Uniunea Europeană a îndemnat formaţiunea Kadima, a Premierului în exerciţiu Ehud Olmert, să depună toate eforturile pentru a negocia un acord de pace cu palestinienii.

                   Înaltul reprezentant european pentru politica externă şi de securitate comună, Javier Solana, l-a felicitat pe Ehud Olmert şi l-a încurajat să nu precupeţească nici un efort pentru a avansa spre o reglementare paşnică, negociată a conflictului din Orientul Mijlociu, asigurându-l totodată de sprijinul constant al Uniunii Europene. 

                   La rândul său, Comisarul UE pentru relaţii externe, Benita Ferrero-Waldner, a declarat că blocul celor 25 de state europene aşteaptă cu nerăbdare să coopereze cu noua administraţie de la Tel Aviv şi speră ca noile guverne israelian şi palestinian să poată progresa împreună în direcţia păcii regionale, în pofida diferenţelor clare de opinie care le despart. Comisarul european a menţionat că UE, alături de SUA, Rusia şi ONU, împreună cu care formează Cvartetul pentru Orientul Mijlociu, sprijină în continuare "promovarea securităţii şi păcii deopotrivă pentru israelieni şi palestinieni". 

                  În declaraţia dată publicităţii de Premierul britanic Tony Blair, acesta îşi exprimă dorinţa de a-l întâlni în curând pe E. Olmert pentru a discuta despre planurile sale de stimulare a procesului de pace şi îndeamnă toate părţile să urmeze calea angajării pozitive conturate de Cvartet. 

                   Ministrul de externe francez, Philippe Douste-Blazy, a calificat rezultatul alegerilor drept o veste bună pentru pace, menţionând că acum comunitatea internaţională ar trebui să ceară formaţiunii radicale Hamas, câştigătoarea recentelor alegeri legislative palestiniene, să recunoască statul evreu, dar în acelaşi timp ar trebui să ceară şi Israelului să recunoască "Foaia de parcurs" pentru pace elaborată de Cvartet şi nu să-şi impună politicile asupra palestinienilor.

                   Preşedintele Autorităţii Naţionale Palestiniene, Mahmud Abbas, a cerut viitorului guvern israelian o pace negociată. "Cel mai important lucru este politica noului guvern israelian, care va fi probabil de coaliţie. Acesta trebuie să-şi schimbe atitudinea şi să adopte o politică bazată pe pace negociată şi legalitate internaţională", a adăugat liderul palestinian. “Rezultatele alegerilor din Israel nu vor schimba nimic dacă Ehud Olmert nu renunţă la planul său de trasare a graniţei israeliene de o manieră unilaterală”, a mai precizat  preşedintele ANP. 

                   După desemnarea premierului, acesta va avea la dispoziţie 28 de zile pentru a forma guvernul şi un eventual termen suplimentar de alte 14 zile înainte de a obţine învestitura din partea Parlamentului.

                   4. Opinii privind reforma NATO

                   Potrivit unei iniţiative a SUA, Organizaţia Tratatului Atlanticului de Nord are în vedere stabilirea unor legături militare mai strânse cu ţări precum Elveţia, Finlanda, Australia, Noua Zeelandă, Japonia şi Coreea de Sud. 

                   Pentagonul încearcă să obţină sprijin pentru ideea unui parteneriat global mai flexibil care ar conduce la o folosire mai eficientă a actualului sistem de parteneriate, însă susţine totodată şi ideea unor legături mai strânse cu state nordice şi asiatice. Secretarul general al NATO, Jaap de Hoop Scheffer, sprijină acest plan care va fi dezbătut în cadrul reuniunii informale a miniştrilor de externe din statele membre ale NATO din această lună, de la Sofia, precum şi în cadrul summit-ului care va avea loc în noiembrie la Riga.

                   Principalul scop al acestei iniţiative este o întărire a legăturilor cu ţările care cooperează deja cu Alianţa Nord-Atlantică, precum Elveţia, Finlanda, Noua Zeelandă şi Australia, ţări participante la misiunea din Afganistan. De asemenea, NATO doreşte să convingă Japonia să trimită trupe în Afganistan, când îşi va reamplasa trupele din Irak. "Dorim ca un număr cât mai mare de ţări posibil care ne împărtăşesc valorile să facă parte din echipa noastră pentru a face faţă provocărilor cu care ne confruntăm în locuri precum Afganistanul", a afirmat Jaap de Hop Scheffer. "Este logic să ne gândim să facem această comunitate mai puternică. Avem nevoie de cât mai multe ţări care împărtăşesc valorile noastre şi care să aibă forţe în aceeaşi echipă pentru a putea face faţă provocărilor pe care le întâmpinăm în locuri precum Afganistan", a afirmat, la rândul său, James Appathurai, purtătorul de cuvânt al NATO. În cadrul unei conferinţe anuale pe probleme de securitate, organizată în luna februarie a.c. la München, Jaap de Hoop Scheffer a afirmat că "NATO nu este un poliţist al lumii" şi a făcut apel la o consolidare a relaţiilor cu o serie de state democratice din Asia. 

                   Franţa însă se opune ideii, temându-se că acest lucru ar întări şi mai mult poziţia SUA în cadrul Alianţei Nord-Atlantice. 

                   Planul NATO privind întărirea legăturilor cu ţări din afara sferei geografice tradiţionale a Alianţei este de asemenea legat de dezbaterea actuală în legătură cu reforma NATO. Unii lideri europeni au afirmat recent că Alianţa are nevoie de un nou concept strategic privind scopurile şi obiectivele sale. Fostul premier spaniol Jose Maria Aznar a sugerat că NATO ar trebui nu doar să-şi rezolve lipsa de capacităţi militare, însă ar trebui să instituie o reformă instituţională complexă şi să-şi regândească priorităţile.

                   În acelaşi context, Organizaţia Tratatului Atlanticului de Nord şi-ar putea creşte în mod semnificativ prezenţa militară în Darfur (Sudan) în sprijinul forţelor de menţinere a păcii desfăşurate de Uniunea Africană, dar nu va desfăşura trupe combatante. Comitetul militar al NATO a formulat mai multe opţiuni care prevăd accentuarea sprijinului pentru forţa Uniunea Africană, care s-ar transpune în fapt printr-o prezenţă sporită în teren. NATO ar putea trimite în Darfur echipe specializate în logistică şi comandă pentru perioada de tranziţie între retragerea forţei Uniunii Africane şi instalarea forţelor ONU în această toamnă, dar nu există cifre oficiale privind componenţa acestui contingent. 

                   5. Revizuirea Strategiei de Securitate Naţională a SUA
                   Potrivit Strategiei de Securitate a SUA, revizuită pentru prima oară după declanşarea războiului din Irak, în pofida situaţiei din această ţară, Statele Unite ale Americii rămân pregătite, să conducă atacuri preventive împotriva celor care le ameninţă şi consideră Iranul ca fiind ţara care reprezintă cea mai mare ameninţare la adresa lor. "Dacă va fi necesar, nu vom exclude folosirea forţei pentru a contracara un atac, chiar dacă există incertitudini în legătură cu data şi locul unde va ataca inamicul", se precizează în document. 

                   Administraţia condusă de Preşedintele George W. Bush descrie ca fiind o prioritate cooperarea internaţională pentru eliminarea situaţiilor de criză, "în special cu cei mai vechi şi apropiaţi aliaţi ai noştri", printre care se găsesc şi unii dintre opozanţii războiului din Irak. 

                   "Locul prevenirii atacurilor în strategia noastră de securitate naţională rămâne acelaşi", se precizează în Strategia de Securitate Naţională a SUA. Într-un avertisment la adresa Iranului se subliniază că "nu avem nici o îndoială asupra faptului că lumea se va simţi mai bine dacă tiranii vor şti că dacă îşi vor procura arme de distrugere în masă riscă să piară (...) În ceea ce priveşte Iranul, suntem poate confruntaţi cu cea mai mare provocare pentru ţara noastră", se precizează în noul document. 

                   Administraţia americană acuză Iranul că doreşte să se doteze cu arme nucleare. Casa Albă are însă "preocupări mult mai vaste în legătură cu Iranul. Regimul iranian sprijină terorismul, ameninţă Israelul, încearcă să zădărnicească pacea în Orientul Mijlociu şi neagă poporului său aspiraţiile sale de libertate". Preşedintele George W. Bush refuză să excludă opţiunea militară împotriva Iranului chiar dacă, pentru moment, calea aleasă este cea diplomatică, dosarul iranian aflându-se deja în atenţia Consiliului de Securitate al ONU. 

                   Coreea de Nord, o altă ţară plasată de SUA pe "axa răului", trebuie şi ea să îşi schimbe politica, se afirmă în text. Şi alte state sunt menţionate în varianta revizuită a Strategiei de Securitate a SUA: Siria, Cuba, Belarus, Myanmar şi Zimbabwe, China şi Rusia fiind criticate pentru nerespectarea drepturilor omului. 

                   Proliferarea nucleară este una dintre marile preocupări exprimate în noua Strategie de Securitate Naţională a Casei Albe, în special riscul ca armele de distrugere în masă să cadă în mâinile teroriştilor. De asemenea, lupta împotriva terorismului, dar şi promovarea democraţiei şi libertăţii, precum şi economia, figurează printre principalele puncte ale documentului.

                   6. Dosarul nuclear al Iranului

                   Iranul a pus cu succes în funcţiune o unitate pentru îmbogăţirea uraniului, la Natanz, a declarat fostul preşedinte iranian Akbar Hashemi Rafsandjani. “Iranul a pornit prima sa cascadă de 164 de centrifugi, a introdus în acestea hexafluorură de uraniu (UF 6) şi a reuşit să obţină o producţie la scară industrială de uraniu îmbogăţit cu un nivel de 3,5%”, a subliniat A. Rafsandjani. Fostul preşedintele iranian a declarat că "Iranul s-a alăturat  clubului ţărilor care deţin tehnologie nucleară". Uraniul îmbogăţit este utilizat în scopuri civile, drept combustibil la centralele electrice, dar poate servi şi la obiective militare, respectiv la fabricarea armei atomice. Nivelul de 3,5% este considerat un nivel redus de îmbogăţire a uraniului, suficient pentru a servi drept combustibil. Pentru fabricarea bombei atomice este nevoie de uraniu îmbogăţit în concentraţie de până la 90%. 

                   SUA şi aliaţii acestora se tem însă că, odată stăpânit aceste procedeu de către Iran, acesta îl va utiliza la scară extinsă, în încercarea de a obţine bomba atomică. Ministrul american al apărării, Donald Rumsfeld, a declarat că aşteaptă avizul experţilor asupra afirmaţiilor Iranului potrivit căruia această ţară a reuşit să îmbogăţească uraniu. "Prefer să aştept să văd ce spun experţii în legătură cu aceasta. Nu am avut posibilitatea să analizez ce a afirmat partea iraniană şi nici să discut cu oamenii care au responsabilitate în cadrul guvernului american pentru a judeca şi evalua aceste lucruri", a declarat el. 

                   Oficialii Casei Albe au precizat, la rândul său, că Iranul merge într-o direcţie greşită. Ei au reamintit că Statele Unite urmează la ora actuală calea diplomatică privind Iranul şi au dezminţit informaţiile apărute recent în mass-media, potrivit cărora SUA se pregăteşte pentru o opţiune militară contra Iranului.

                   Marea Britanie a criticat, la rândul său, anunţul conform căruia Iranul a reuşit să îmbogăţească uraniu, apreciind că declaraţia "nu este foarte utilă pentru rezolvarea conflictului". Un purtător de cuvânt al Foreign Office a reamintit că directorul Agenţiei Internaţionale pentru Energie Atomică, Mohamed ElBaradei, va discuta în câteva zile cu oficialii iranieni şi va preda raportul său Consiliului de Securitate al Organizaţiei Naţiunilor Unite la sfârşitul lunii aprilie. 

                   China speră că vizita pe care o va efectua în Iran directorul general al Agenţiei Internaţionale pentru Energie Atomică, Mohammed ElBaradei, poate contribui la găsirea unei soluţii diplomatice la disputa internaţională privind programul nuclear iranian, a afirmat purtătorul de cuvânt al Ministerului de Externe chinez, Liu Jianchao.

                   Şeful Statului Major al armatei israeliene, generalul Dan Halutz, a precizat că anunţul făcut de Iran este îngrijorător pentru Israel şi lumea întreagă. "Acest anunţ reprezintă un motiv de îngrijorare pentru toată lumea şi este perceput ca atare dacă ţinem cont de reacţiile internaţionale", a afirmat generalul israelian. “Un Iran dotat cu arma nucleară constituie o ameninţare pentru lumea liberă, nu doar pentru Israel", a adăugat el. Şeful Statului Major al armatei israeliene a precizat că anunţul Iranului constituie un pas semnificativ în dezvoltarea programului nuclear al Republicii islamice, însă a afirmat că mai este încă nevoie de timp pentru ca Iranul să se doteze cu arma nucleară.

                   7. Decizia Uniunii Europene de a suspenda ajutorul acordat guvernului palestinian

                   Decizia Uniunii Europene de a suspenda ajutorul direct acordat guvernului palestinian condus de mişcarea radicală Hamas, decizie criticată de Rusia, este conformă politicii Cvartetului pentru Orientul Mijlociu, a declarat Cristina Gallach, purtător de cuvânt al Înaltului Reprezentant al UE pentru politica externă şi de securitate comună, Javier Solana. 

                   Decizia adoptată la 10 aprilie a.c. de Miniştrii de externe ai “celor 25” nu este doar compatibilă, ci şi consecinţa directă a politicii Cvartetului faţă de Hamas, a afirmat Cristina Gallach. La sfârşitul lunii martie, Cvartetul a prevenit că intrarea în funcţie a unui guvern condus de Hamas, înscris de UE şi SUA pe lista organizaţiilor teroriste, va avea "în mod inevitabil un efect asupra ajutoarelor directe". 

                   Această poziţie de forţă, iniţiată de SUA, conduce la faptul că familiile celor 137.000 de angajaţi ai Autorităţii Palestiniene, (aproximativ 685.000 de personae), rămân fără nici un venit din momentul instalării unui guvern Hamas. Potrivit unei estimări a Băncii Mondiale, prăbuşirea financiară a Autorităţii Palestiniene s-ar putea produce în mai puţin de o săptămână, în care trebuie găsite 100 milioane de dolari pentru plata angajaţilor guvernamentali. 

                   Uniunea Europeană va continua să acorde "maximum de ajutor umanitar posibil" populaţiei palestiniene, a declarat Cristina Gallach, precizând că termenul "umanitar trebuie înţeles în sens larg".

                   Mişcarea de rezistenţă islamică Hamas nu este îngrijorată de decizia occidentală de a suspenda ajutorul financiar pentru Autoritatea Naţională Palestiniană, deoarece este convinsă de capacitatea sa de a găsi alte mijloace de finanţare, a declarat şeful biroului politic al grupării palestiniene, Khaled Meshaal. ”Din păcate, toate părţile care încearcă să ne impună condiţiile lor vor să schimbe drepturile poporului nostru pe bani. Un astfel de lucru nu se va petrece”, a afirmat el.

